Ој Цетињо, водо поносита
Ој Цетињо, водо поносита,
Што се синоћ криво кунијаше,
Да на теби нигде брода нема,
А ја синоћ газит’ тебе пођох,
И ја нађох до два до три брода:
У првом су кићени сватови,
У другом су девер и девојка,
А у трећем братац и сестрица.
Сеја брату зарукавље везе,
Братац сеји мора-доламу реже.
Сеја брату тијо проговара:
— Удри, брале, пуце до пуцета,
Да не може ни јабука проћи,
А камо ли туђем брату рука.

Извор  
Бушетић, Т. М. 1902. Српске народне песме и игре с мелодијама из Левча. Музиколошки институт САНУ: Београд.

Сватовске песме‎